## La Generalitat crea un nou servici públic especialitzat en matèria de discriminació: l’Oficina Valenciana d’Inclusió

*** L’oficina integra les funcions dels servicis d’IgualaT i Atlas per a oferir una atenció integrada i especialitzada a la població migrant i a les víctimes de discriminació
* La secretària autonòmica d’Igualtat i Diversitat destaca que este servici suposa un avanç en les polítiques d’integració social i és clau per a implementar una política migratòria en la qual “prime l’orde, la legalitat i el mutu benefici entre països d’origen i destinació”**

La Generalitat ha creat un nou servici públic especialitzat en matèria de discriminació amb el paraigua de l’Oficina Valenciana d’Inclusió (OVI), amb l’objectiu de continuar donant atenció específica a les persones que més ho necessiten.

Per a fer-ho, el *Diari Oficial de la Generalitat Valenciana* ([DOGV](https://dogv.gva.es/va/resultat-dogv?signatura=2025/44712)) ha publicat esta setmana la licitació del servici, a través d’acció concertada, per la qual les entitats especialitzades en la matèria podran optar a la gestió i prestació de l’atenció en la nova Oficina Valenciana d’Inclusió.

L’OVI integra les prestacions que oferien de manera separada el servici IgualaT, centrat en igualtat de tracte i no discriminació; i el servici Atlas, enfocat en l’atenció a persones migrants. Per tant, este nou servici garantirà, amb un únic marc d’atenció, l’accés a informació, l’assessorament, i l’atenció a víctimes o persones relacionades amb situacions discriminatòries, així com informació bàsica i atenció especialitzada en matèria d’inclusió social.

Esta convocatòria assegura la continuïtat de l’atenció social especialitzada durant quatre exercicis, amb un termini de vigència comprés entre l’1 de gener de 2026 i el 31 de desembre de 2029, i d’esta manera es primarà l’eficiència i l’atenció integral.

La secretària autonòmica d’Igualtat i Diversitat, Asunción Quinzá, ha destacat que la posada en marxa de l’oficina suposa un avanç en les polítiques d’integració social i és clau per a implementar una política migratòria que “prime l’orde, la legalitat i el mutu benefici entre països d’origen i destinació”.

**Funcions essencials**

Entre les principals funcions del nou servici es troben la prestació d’assessorament jurídic especialitzat en matèries tan sensibles com la migració, l’asil, l’estrangeria i l’atenció a víctimes de delictes d’odi.

Un pilar fonamental de l’OVI serà la gestió i impartició del programa d’Escoles d’Integració per a persones migrants, element clau per a fomentar la seua plena inclusió social i el coneixement de la nostra normativa i valors.

Així mateix, el servici garantirà un acompanyament integral a cada usuari, que partix d’una valoració detallada de les seues necessitats per a la posterior elaboració d’un itinerari d’integració personalitzat.

A més, amb l’objectiu d’oferir una atenció directa i amb proximitat a la ciutadania, es permetrà que tant ajuntaments com mancomunitats puguen sol·licitar la presència del servici de l’OVI en els seus respectius municipis, evitant desplaçaments i garantint l’accessibilitat.

La idea primordial d’este nou servici és que la integració siga el resultat d’un esforç per integrar-se, de manera que el coneixement de la nostra societat, la nostra Constitució, les nostres lleis, els nostres costums i el respecte als valors de la nostra societat siguen garantia d’una integració efectiva que aporte talent i prosperitat econòmica a la nostra Comunitat Valenciana.

Les entitats d’iniciativa social interessades en la prestació del servici tenen un mes a partir de l’endemà de la publicació en el DOGV d’esta convocatòria per a la presentació de sol·licituds.

Fecha: 04/12/2025